ET Euroopa Liidu Teataja C 308/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 308/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„PRESUNTO DE SANTANA DA SERRA” või „PALETA DE SANTANA DA SERRA”

EÜ NR: PT/PGI/005/0439/24.11.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Gabinete de Planeamento e Políticas Aadress: Rua Padre António Vieira, n.o 1, 8o P-1099-073 Lisboa Tel: (351) 213 81 93 00 Faks: (351) 213 87 66 35 E-post: gppaa@gppaa.min-agricultura.pt

2. Taotlejate rühm:

Nimi: ACPA — Associação de Criadores de Porco Alentejano Aadress: Rua Armação de Pêra, n.o 7 P-7670-259 Ourique Tel: (351) 286 51 80 30 Faks: (351) 286 51 80 37 E-post: acpaourique@mail.telepac.pt Koosseis: tootjad/töötlejad ( X ) muud ( )

3. Toote liik:

Klass 1.2 — lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Presunto de Santana da Serra” või „Paleta de Santana da Serra”

4.2. Kirjeldus: Presunto't ja paleta't toodetakse vastavalt Portugali tõuraamatusse Alentejo tõu jaotisesse (mitte aretusloomade) kantud Alentejo tõugu sigade reietükkidest ja abaosadest. Tootmiseks kasutatavaid sigu kasvatatakse teataval viisil ning nad tapetakse 12–14 kuu vanuselt. Soolamine, järelsoolamine, kuivatamine/kõvastamine, laagerdamine, tükeldamine ja pakendamine on reguleeritud täpselt määratletud eeskirjadega.

Presunto koosneb vaagnaliiduse kohalt raiutud reietükkidest, samal ajal kui paleta't valmistatakse sea esijalgadest. Presunto ja paleta määratakse kindlaks anatoomiliselt ning lihastest lähtuvalt, sest lihaseid katab rasvakiht. Kuju ja välimus: presunto'le antakse lõikamisega ümar kuju, samas kui paleta kuju võib ulatuda ümarast ovaalseni, mõlemal juhul jäävad alles nii välimine kamar kui ka sõrg. Kaal: presunto puhul üle 5 kg ning paleta puhul üle 3,5 kg. Lõigates on lihal tumepunane, õline, läikiv ja marmorjas välimus, mis vaheldub lihasesiseste rasvatriipudega. Tekstuur on pehme ja mitte eriti kiuline. Rasv on õline, vedel, kirgas, varieerudes valgest pärlmutrini, ning rasval on meeldiv maitse. Maitse ei ole kuigi soolane ega vürtsikas, kuid samas kauakestev, tugev ja meeldiv. Meeldiva tammeistandust meenutava aroomiga. Tänu mägismaa („montanha”) päritolule on „Presunto de Santana da Serra” ja „Paleta de Santana da Serra” tekstuur ja maitse tahumatum ning omapärasem kui Alentejo tasandikelt pärit sarnastel mahedamatel toodetel.

4.3. Geograafiline piirkond: Geograafiline piirkond, kus toorainet kasvatatakse (s.t kus loomad sünnivad ja kasvavad, kus neid nuumatakse ja tapetakse ning kus tükeldatakse rümbad ja saadakse jalad ning reietükid) on looduslikult piiratud montado (tammeistandus ja sigade karjamaa) asukoha ja selliste põllumajandusettevõtete olemasoluga, kes on võimelised viljelema montanheira tüüpi põllumajandust, ning eeskirjadega, mis reguleerivad tapmist ja tükeldamist ning Alentejo sigade reietükkide ja abaosade tootmist. Piirkond koosneb järgmistest omavalitsustest ja valdadest: Abrantes, Alandroal, Alcácer do Sal (välja arvatud Santa Maria do Castelo vald), Alcoutim, Aljezur (Odeceixe, Bordeira, Rogili ja Aljezuri vallad), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (Odeleite ja Azinhali vallad), Castro Verde, Chamusca, Coruche, Crato, Cuba, Elvas (välja arvatud Caia e S. Pedro vald), Estremoz, Évora, Ferreira do Alentejo, Fronteira, Gavião, Grândola (välja arvatud Melidesi vald), Idanha-a-Nova, Lagos (Bensafrimi vald), Loulé (Ameixiali, Saliri, Alte, Benafimi ja Querença vallad), Marvão, Mértola, Monchique (Monchique, Marmelete ja Alferce vallad), Monforte, Montemor-o-Novo, Mora, Moura, Mourão, Nisa, Odemira (välja arvatud Vila Nova de Mil Fontesi ja S. Teotónio vallad), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (välja arvatud Santo André vald), Sardoal, São Brás de Alportel, Serpa, Sines, Silves (S. Marcose, S. Bartolomeu de Messinesi ja Silvesi vallad), Sousel, Tavira (Cachopo vald), Vendas Novas, Viana do Alentejo, Vidigueira, Vila Velha de Ródão ning Vila Viçosa.

Geograafiline piirkond, kus toimub töötlemine (tootmine, tükeldamine, viilutamine ja pakendamine), on määratletud looduslikult, hõlmates Ourique omavalitsuses asuvaid Santana da Serra, Garvão, Ourique, Panóiase, Santa Luzia ja Conceição valdu. Kõnealusele mägipiirkonnale omane mikrokliima vastandub teravalt tingimustele Alentejo tasandikul, millest mägipiirkond järsult kõrgemale tõuseb. Nendes valdades valitsevad kõrguse, temperatuuri ja niiskuse erinevused nõuavad eri tootmismeetodit, eriti tükeldamise ning soolamise, küpsemise ja laagerdumise kestvuse osas. Tooteid eristatakse ka nende organoleptiliste omaduste järgi: ristlõikepind on ümaram, liha on lõikekohas tumedam, selle tekstuur ei ole nii õrn ega mahlane, maitse ei ole nii hõrk ega vürtsikas ning lõhn ei ole nii mahe ega hõrk.

4.4. Päritolutõend: Alentejo tõugu sead peavad sündima ja kasvama registreeritud põllumajandusettevõtetes, mida kontrollitakse. Sünnijärgselt kantakse loomad asjaomasesse tõuraamatusse. Loomad tuleb tappa, veristada, töödelda, tükeldada ja pakendada tööruumides, mille on selleks otstarbeks heaks kiitnud kontrolliasutus; tööruumid asuvad asjaomastes geograafilistes piirkondades ja neid kontrollitakse. Heakskiit sõltub eelnevast tootmise ja valmistamise tingimuste kontrollimisest, eriti selles osas, mis puudutab kasutatavaid tooraineid ning nende töötlemist, tükeldamist, viilutamist ja pakendamist ning lõpptoote omadusi. Kinnitatud on spetsifikaadid ja kontrollikord, mida kohaldatakse kogu tootmisahela ja kõigi osapoolte suhtes.

Tootjate endi rakendatud terviklik jälgimissüsteem võimaldab jälgida tervet tootmistsüklit toormaterjalist lõpptooteni (montado'st lauale) ning võimaldab tervetele sinkidele või viilutatud liha pakenditele kinnitatud sertifitseerimistähise numbri abil teha kindlaks looma kõrvalipiku numbri.

Tootmisprotsessi lõpus võivad üksnes tooted, mis vastavad kõikidele spetsifikaadi nõuetele ning on läbinud sobivad dokumenteeritud kontrollid,sealhulgas laboritestid ja degusteerimise, kanda sertifitseerimistähist, logo ja nimetust „Presunto de Santana da Serra KGT” või „Paleta de Santana da Serra KGT”.

4.5. Tootmismeetod: Alentejo tõugu sigu kasvatatakse ekstensiivselt või poolekstensiivselt, peamiselt välitingimustes, piirkondades, kus on hektari kohta vähemalt 40 iilekstamme või korgitamme ning ühe hektari montado kohta on maksimaalselt üks siga. Loomi kasvatatakse valdavalt ekstensiivselt, söötes neid teraviljajääkide ja -kõrvaltoodete, rohttaimede, kaunviljade (nt herneste ja hiireherneste) ning isegi väikeste imetajate ja lindude, munade, roomajate, molluskite ning vakladega, millest kõigesööjad loomad tavapäraselt toituvad. Loomadele võib piirkonnast väljastpoolt pärinevat lisatoidust (kuni 30 % nende toidust) anda üksnes juhul, kui põldudel on toidupuudus. Loomad läbivad alati lõppfaasi, mil nad veedavad 60–90 päeva montanheira süsteemi järgides (s.t neid toidetakse tõrude ja muude montado toodetega), ning nad peavad selle käigus asendama vähemalt kolm arrobas't (45 kg) oma kehakaalust. Sead tapetakse 12–24 kuu vanuselt, iga rümba minimaalne kaal on 90 kg. Reietükid ja abaosad märgistakse ükshaaval nummerdatud lipikutega. Reietükid peavad kaaluma vähemalt 7,5 kg ja abaosad vähemalt 5 kg ning sõrg peab olema endiselt nende külge kinnitunud. Sõltuvalt reietükkide ja abaosade kaalust võib nahaalust rasva vähemaks lõigata. Reietükkide ja abaosade töötlemine, mida tehakse kohalike elanike teadmistel põhinevatel autentsetel ja muutumatutel meetoditel ning mis tuleneb mägismaale omastest tingimusest, koosneb järgmisest toimingutest: tükeldamine, soolamine, loputamine, järelsoolamine (perspiratsioon), kuivatamine/kõvendamine ja laagerdamine. Selle protsessi käigus omandavad presunto ja paleta aegamisi oma unikaalse välimuse, värvuse, lõhna ja tekstuuri.

Presunto de Santana da Serra't ja Paleta de Santana da Serra't võib turustada tervikuna, tükkidena või viilutatuna, kondiga või ilma. Tükeldada, viilutada ja konditustada võib ainult tootmispiirkonnas asuvates rajatistes. Vajalik spetsiaalne oskusteave nende toimingute kohta hõlmab teavet, mis on seotud iga tüki kuju, hõrgu lõhna ja peene maitsega. Enne kui tükk tükeldamiseks välja valitakse, määravad piirkondlikud asjatundjad kindlaks selle optimaalse kõvastumisstaadiumi ning asjatundlikud ja koolitatud degustaatorid viivad läbi toote ning selle tükeldamiseks sobivuse üksikasjaliku organoleptilise hindamise. Et igast tükist võimalikult palju toodangut saada, peab viilutaja olema hästikoolitatud spetsialist, kes suudab eksperdilõigetega ära kasutada kogu tükis sisalduva lihaskoe ning lõigata üliõhukesi viile, kasutades nii täielikult ära toote organoleptilise potentsiaali. Liha rasvkude — millel on oma maitse, lõhn, värvus ja läige — rikneb õhuga kokku puutudes või kõrgetel temperatuuridel kiiresti. Seetõttu peab eespool kirjeldatud töid tegema tööruumides, mis on sobivad nii mikrobioloogiliselt kui ka temperatuuri ja niiskuse poolest, et mitte kahjustada toote hõrku maitset ning võimaldada toote kohest pakkimist, vältides sel viisil toote liigset kokkupuudet õhuga. Tuleb lisada, et selle tööga kaasnevad organoleptilised testid, mida viivad läbi erikoolituse saanud asjatundjad. Testide eesmärk on tagada toote täielik jälgitavus ning kahjustuste, eriti organoleptiliste kahjustuste vältimine. Sel viisil varustatakse tarbija — kaugel sellest, et teda eksitada — autentse tootega, mis on toodetud selle päritolupiirkonnas ning mida on olnud võimalik kogu tootmistsükli vältel kontrollida.

4.6. Seos piirkonnaga: Santana da Serrast pärit presunto'sid ja paleta'sid toodetakse piirkonnas, mille pinnas on väheviljakas ning mille ilmastik on suvel märkimisväärselt kuum ja kuiv ning talvel külm ja kuiv. Kasutada saab montado't ning sellega seotud taimestikku, mis on võimeline neid tingimusi taluma. Alentejo siga on loom, kes on kõige paremini võimeline selliseid looduslikke tingimusi ära kasutama, sest teda on võimalik kasvatada välistingimustes ning teda on lubatud toita peamiselt selle keskkonnaga seostuvate looduslike toodetega (rohttaimed, tõrud, teraviljad ja kaunviljad ning väikeloomad) spetsiifilise süsteemi alusel, mida tuntakse montanheira nime all.

Kirjeldatud liiki loomakasvatus ja toitmine annab lihale erilised omadused nii lihaste kui ka rasvkoe puhul.

Santana da Serra erilised ilmastikutingimused on viinud erilise oskusteabe väljakujunemisele, mis tänu sellele, et see võimaldab sealiha kuivatada looduslikult ilma suitsutamise või mis tahes välise teguri abita, välja arvatud sool, toob kaasa mitmeid erinevusi, eriti järgmiste toimingute puhul:

liha tükeldamine ja korrastus;

soolamise kestus;

erinevate tootmisetappide kestus.

Seepärast on Santana da Serra presunto'd ja paleta'd ümarama läbilõikega, lõikekohalt tumedamad ja nende tekstuur ei ole nii õrn ega mahlane, maitse nii hõrk ega vürtsikas ning lõhn nii ühtlane ega hõrk kui muudel Alentejo tasandike madalamates piirkondades toodetud sinkidel üldiselt.

Kõnealused tooted peegeldavad Santana da Serra karmimaid ja mägisemaid tingimusi ning on seetõttu oma tekstuurilt ja maistelt tahumatumad ja omapärasemad kui Alentejo tasandikel toodetud pehmemad tooted.

Lisaks eespool osutatud organoleptilistele omadustele, mis seovad kõnealuseid tooteid päritolupiirkonnaga, on nende kuulsus nii suur ja maine nii kõrge, et see peegeldub Santana da Serra ja muude selle piirkonna valdade omavalitsuste vappidel.

Seos toote ja piirkonna vahel põhineb ka järgmisel.

Ajalugu: 1310. ja 1320. aastast pärit dokumendid kõnelevad sellest, et kuningas Dinis, keda tuntakse nime all „o Lavrador” omistas suurt tähtsust montado'de (tammesalud ja karjamaad) säilitamisele Ouriques. 1699. aastal vastu võetud seadusega kehtestati montado'de kasutamise reeglid ning summad, mida tuli kuningale maksta. lähtudes kuninglikel montado'del karjatatavate sigade arvust. Veel 20. sajandil pandi guardas dos montados (montado'de valvurid) valvama, et montado'delt tõrusid ei varastataks. Vanemad inimesed mäletavad veel aegu, mil Garvão laadalt said inimesed osta heal juhul 100 grammi seasooli ja pool kilo searasva. Presunto oli kättesaadav vaid rikastele. 1928. aasta jaanuaris tõusis kohaliku presunto hind 16 Hispaania eskuudoni (0,08 EUR), mis oli neil päevil märkimisväärne summa. Säilinud on ka kirjalikud dokumendid umbes 1950. aastast maksude kohta, mida Ourique piirkonna väikesed vorstitootjad pidid maksma.

Pinnas ja ilmastik: taimestik on kuivalembene ja maastikku iseloomustavad karjamaad (piirkonna põhjaosas) ja tihedad iileks- ja korgitammesalud. Santana da Serra (piirkonna lõunaosas) paikneb Serra do Caldeirão jalamil. Kohalik maastik kaitseb määratletud tootmispiirkonda tuulte eest. Pole mingit kahtlust, et kõnesolev tegur tagab optimaalsed tingimused taga- ja abasingi, seljatükkide ja muude sealihatoodete tootmiseks. Serra do Caldeirão kindlustab piirkonnale erilise kliima. Keskmine õhutemperatuur jääb kusagile 15 ja 16 °C juurde ning keskmine madalaim temperatuur jääb vastavalt kõige külmematel ning kõige soojematel kuudel 4,6 ja 14,7 °C vahele, samas kui keskmine kõrgeim temperatuur ulatub 13,8 kuni 32,2 °C, mis on Alentejo temperatuuridest üldiselt täiesti erinev.

Inimesed: toodete, mida ei serveerita kunagi valmistehtult, tarbimisega on seotud mitmed traditsioonid. Varasemal ajal pakuti Santana da Serra presunto't ja paleta't üksnes pidulike juhtudel või kingitusena tähtsatele külalistele.

4.7. Kontrolliasutus:

Nimi: Agricert — Certificação de Produtos Alimentares, Lda Aadress: Av. de Badajoz, n.o 3 P-7350-903 Elvas Tel: (351) 268 62 50 26 Faks: (351) 268 62 65 46 E-post: agricert@agricert.pt

Agricert vastab standardile 45011:2001.

4.8. Märgistus: Märgistus peab sisaldama järgmist teksti: „Presunto de Santana da Serra — KGT” või „Paleta de Santana da Serra — KGT” ning asjaomast ühenduse logo. Märgistusel peab olema sertifitseerimistähis, millel on toote nimetus ning selle tähistus, kontrolliasutuse nimi ja seerianumber (numbriline või tähtnumbriline kood, mis võimaldab toote jälgimist). Presunto de Santana da Serra ja Paleta de Santana da Serra kamarale on põletatud järgmine piktogramm, mis esitleb Santiago Ordut, millesse kuulusid varem vallad, mis moodustavad praegu geograafilise tootmispiirkonna.